Oficialusis leidinys L 013 , 20/01/2004 p. 0019 - 0027



Komisijos reglamentas (EB) Nr. 86/2004 2004 m. sausio 15 d. nustatantis kriaušių prekybos standartą EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo [1], ir ypač į jo 2 straipsnio 2 dalį, kadangi: (1) Kriaušės yra tarp Reglamento (EB) Nr. 2200/96 I priede išvardytų produktų, kurių standartus reikia nustatyti. Komisijos reglamentas (EB) Nr. 1619/2001, nustatantis obuolių ir kriaušių prekybos standartą ir iš dalies keičiantis Reglamentą (EEB) Nr. 920/89 [2], nustato bendrą obuoliams ir kriaušėms prekybos standartą. (2) Jungtinių Tautų Ekonomikos komisijos Europai (UN/ECE) Greitai gendančių produktų standartizavimo bei kokybės gerinimo darbo grupei nusprendus, kad aiškumo dėlei taisyklės dėl kriaušių turėtų būti atskirtos nuo taisyklių dėl obuolių, Reglamentą (EB) Nr. 1619/2001 panaikino naujas 2004 m. sausio 15 d. Komisijos reglamentas (EB) Nr. 85/2004, nustatantis obuolių prekybos standartą( [3]). Taigi atitinkamai turi būti priimtas naujas kriaušių prekybos standartas. (3) Pritaikius šiuos naujus standartus, nepatenkinamos kokybės produktai turėtų būti pašalinti iš rinkos, produkcija atitiktų vartotojų reikalavimus bei būtų lengviau prekiauti vadovaujantis teisinga konkurencija, taip padedant didinti pelningumą. (4) Standartai taikytini visuose prekybos etapuose. Dėl transportavimo tolimais atstumais, sandėliavimo tam tikrą laikotarpį bei įvairių su produktais vykstančių procesų produktai gali sugesti iki tam tikro laipsnio, ko priežastis yra produktų biologinis vystymasis arba jų polinkis greitai gesti. Reikėtų atsižvelgti į tokį gedimą taikant standartą prekybos etapuose po produktų išsiuntimo. (5) Kadangi "aukščiausios" klasės produktai turi būti ypatingai atidžiai rūšiuojami bei pakuojami, tokiu atveju reikia kreipti dėmesį tik į jų šviežumo trūkumą bei pabrinkimą. (6) Šiame reglamente numatytos priemonės atitinka Šviežių vaisių ir daržovių vadybos komiteto nuomonę, PRIĖMĖ ŠĮ REGLAMENTĄ: 1 straipsnis Kriaušių prekybos standartas, klasifikuojamas KN pozicijoje ex080820, yra toks, kaip nustatyta priede. Standartas taikomas visuose prekybos etapuose, esant sąlygoms, nustatytoms Reglamente (EB) Nr. 2200/96. Tačiau etapuose po išsiuntimo, atsižvelgiant į standarto reikalavimus, produktuose galima pastebėti: - nežymų šviežumo trūkumą ir pabrinkimą, - nežymių gedimų dėl jų vystymosi ir polinkio greitai gesti, jei tai yra produktai, nepriklausantys "aukščiausiai" klasei. 2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2004 m. sausio 15 d. Komisijos vardu Franz Fischler Komisijos narys [1] OL L 297, 1996 11 21, p. 1. Reglamentas su paskutiniais pakeitimais, padarytais Komisijos reglamentu (EB) Nr. 47/2003 (OL L 7, 2003 1 11, p. 64). [2] OL L 215, 2001 8 9, p. 3. Reglamentas su pakeitimais, padarytais Reglamentu (EB) Nr. 46/2003 (OL L 7, 2003 1 11, p. 64). [3] OL L 13, 2004 1 20, p. 3. -------------------------------------------------- PRIEDAS STANDARTAS KRIAUŠĖMS I. PRODUKCIJOS APIBRĖŽIMAS Šis standartas taikomas iš Pyrus communis L. rūšies išaugintų veislių kriaušėms, kurios vartotojui tiekiamos šviežios, išskyrus kriaušes, skirtas pramoniniam perdirbimui. II. NUOSTATOS DĖL KOKYBĖS Standarto tikslas yra apibrėžti kokybės reikalavimus kriaušėms po jų paruošimo ir supakavimo. A. Minimalūs reikalavimai Visų klasių kriaušės, be kiekvienai klasei taikomų specialių nuostatų bei leistinų nuokrypių, turi būti: - sveikos, - nesugedusios; puvinio ar gedimo pažeista ir dėl to vartoti netinkama produkcija neleistina, - švarios, faktiškai neturinčios jokių pastebimų pašalinių priemaišų, - jose faktiškai neturi būti kenkėjų, - faktiškai visiškai nepažeistos kenkėjų, - be nenatūralios išorinės drėgmės, - be jokio pašalinio kvapo ir (arba) skonio. Be to, jos turi būti kruopščiai nuskintos. Kriaušių branda ir būklė turi būti tokie, kad jos: - toliau galėtų nokti ir pasiektų veislei reikalaujamą prinokimo laipsnį, - nenukentėtų gabenant bei ruošiant, - į paskirties vietą būtų pristatytos tinkamos būklės. B. Klasifikacija Kriaušės skirstomos į tris toliau apibūdintas klases. (i) Aukščiausia klasė Šios klasės kriaušės privalo būti aukščiausios kokybės. Jų forma, dydis bei spalva turi būti tipingos veislei, taip pat jos privalo turėti kotelius, kurie turi būti nepažeisti. Minkštimas turi būti visiškai sveikas, ir ant odelės neturi būti šiurkščių rūdėtumo požymių [1]. Jos turi būti be defektų, išskyrus labai nežymius odelės paviršiaus defektus, tačiau esant sąlygai, jog tokie nežymūs defektai nekenkia bendrai vaisių išvaizdai, kokybei, kokybės išlaikymui bei pateikimui pakuotėje. Kriaušės turi būti nešiurkščios. ii) I klasė Šios klasės kriaušės turi būti geros kokybės. Jų forma, dydis bei spalva turi būti būdingos veislei. Minkštimas turi būti visiškai sveikas, ir ant odelės neturi būti šiurkščių rūdėtumo požymių [2]. Tačiau gali būti leidžiami šie nežymūs defektai, esant sąlygai, kad jie nekenkia bendrai produkcijos išvaizdai, kokybei, kokybės išlaikymui bei pateikimui pakuotėje: - nežymus formos defektas, - nežymus brandos defektas, - nežymus spalvos defektas, - nežymūs odelės defektai, kurie negali būti didesni nei: - 2 cm ilgio, jeigu defektai pailgos formos, - 1 cm2 viso paviršiaus ploto, jei tai kitokie defektai, išskyrus rauples (Venturia pirina ir V. inaequalis), kuriomis pažeistas plotas neturi būti didesnės nei 0,25 cm2 viso paviršiaus ploto, - 1 cm2 viso paviršiaus ploto nežymūs sudaužimai, kurių spalva nepakitusi. Kotelis gali būti nežymiai pažeistas. Kriaušės turi būti nešiurkščios. (ii) II klasė Šiai klasei priklauso kriaušės, kurios neatitinka aukštesnėms klasėms keliamų kokybės reikalavimų, tačiau atitinka aukščiau išvardytus minimalius reikalavimus. Minkštimas turi būti be didesnių defektų. Leidžiami šie defektai, esant sąlygai, kad vaisius išlaiko savo esmines kokybės, kokybės išlaikymo bei pateikimo savybes: - formos defektai, - brandos defektai, - spalvos defektai, - nežymus rūdėtumas [3], - odelės defektai, kurie negali būti didesni, nei: - 4 cm ilgio, jeigu defektai pailgos formos, - 2,5 cm2 viso paviršiaus ploto, jei tai kitokie defektai, išskyrus rauples (Venturia pirina bei V. inaequalis), kuriomis pažeistas plotas neturi viršyti 1 cm2 viso paviršiaus ploto, - nežymūs sudaužimai, neviršijantys 1 cm2 viso paviršiaus ploto, kurie gali būti šiek tiek pakeitę spalvą. III. RŪŠIAVIMO PAGAL DYDĮ NUOSTATOS Dydis nustatomas pagal maksimalų skersmenį vidurinėje vaisiaus dalyje. Reikalaujamas minimalus dydis visoms klasėms yra toks: | Aukščiausia | I klasė | II klasė | Stambiavaisės veislės | 60 mm | 55 mm | 55 mm | Kitos veislės | 55 mm | 50 mm | 45 mm | [1] Tai netaikoma, jeigu minimas rūdėtumas yra būdingas konkrečiai veislei. [2] Tai netaikoma, jeigu minimas rūdėtumas yra būdingas konkrečiai veislei. [3] Tai netaikoma, jeigu minimas rūdėtumas yra būdingas konkrečiai veislei. --------------------------------------------------